Video: Bye werk saam om koeldrankbottel oop te maakŉ Video is baie gewild op sosiale media van twee bye wat saam werk om die plastiekdoppie van ŉ koeldrankbottel af te skroef. Die video is in São Paulo in Brasilië verfilm, aldus ViralHog, maar dit laat mense wêreldwyd verstom. In die 10 sekonde lange video is die twee bye aan weerskante van die doppie te sien. Hulle draai dit effe in die rondte voor hulle die doppie met hul voorpote van die bottel af druk. “Ek het die video tydens middagete by die werk verfilm. Ek het ŉ koeldrank by ŉ klant gekry maar toe het die bye dit gesteel,” het die persoon, wat die video verfilm het, aan ViralHog gesê. “Die bye span saam om my koeldrank te steel,” lui die teks in Portugees onderaan die video. “En hulle gaan dit doen. Kyk – so maklik.” Die video is reeds meer as 3 miljoen keer op Twitter en YouTube gekyk. “Wel, dis dan die einde vir die mensdom,” het ŉ Twitter-gebruiker geskerts. “Ons het ‘n goeie lopie gehad, maar as bye uitgevind het hoe om ŉ skroefdoppie los te maak, is dit die begin van die einde.” Well, that's it for humanity. We've had a decent run but if bees have mastered the screw-top lid I think this is the beginning of the end. pic.twitter.com/XyHonJ2q73 — Michael Moran (@TheMichaelMoran) May 25, 2021